b'\n_START_ARTICLE_\nTrifluorietaani\n_START_SECTION_\nOminaisuudet, valmistus ja k\xc3\xa4ytt\xc3\xb6\n_START_PARAGRAPH_\nHuoneenl\xc3\xa4mp\xc3\xb6tilassa trifluorietaani on v\xc3\xa4rit\xc3\xb6nt\xc3\xa4 ja hajutonta kaasua, joka voidaan nesteytt\xc3\xa4\xc3\xa4. Yhdiste ei ole haitallista otsonikerrokselle, mutta sill\xc3\xa4 on korkea GWP-arvo (4\xc2\xa0470). Trifluorietaani ei ole erityisen myrkyllist\xc3\xa4, mutta suurina pitoisuuksina se voi vaikuttaa keskushermostoon, mist\xc3\xa4 voi seurata huimausta._NEWLINE_Tyypillisin tapa valmistaa trifluorietaania on 1,1,1-trikloorietaanin ja vetyfluoridin v\xc3\xa4linen reaktio. T\xc3\xa4ss\xc3\xa4 reaktiossa voidaan k\xc3\xa4ytt\xc3\xa4\xc3\xa4 katalyyttin\xc3\xa4 muun muassa kromi(III)oksidin, alumiinioksidin ja sinkin seosta tai antimonipentafluoridia. Yhdistett\xc3\xa4 voidaan valmistaa my\xc3\xb6s vedytt\xc3\xa4m\xc3\xa4ll\xc3\xa4 useita klooria ja fluoria sis\xc3\xa4lt\xc3\xa4vi\xc3\xa4 hiilivetyj\xc3\xa4, ja n\xc3\xa4it\xc3\xa4kin reaktioita katalysoivat metallioksidit, -fluoridit tai -kloridit. Trifluorietaania k\xc3\xa4ytet\xc3\xa4\xc3\xa4n seoksena yhdess\xc3\xa4 muiden fluorattujen hiilivetyjen kanssa kylm\xc3\xa4aineena esimerkiksi ilmastointilaitteissa. Sit\xc3\xa4 k\xc3\xa4ytet\xc3\xa4\xc3\xa4n my\xc3\xb6s vinylideenifluoridin valmistukseen.'